Μητροπολίτης πρώην Πάφου Τυχικός

Ο Μητροπολίτης πρώην Πάφου Τυχικός (κατά κόσμον Μάριος Βρυώνης, Μέσανα Πάφου, 8 Δεκεμβρίου 1981), είναι Ελληνοκύπριος ιεράρχης της Ορθόδοξης Εκκλησίας και επίσκοπος της Αυτοκέφαλης Εκκλησίας της Κύπρου. 

Διετέλεσε Μητροπολίτης Πάφου από τις 12 Μαρτίου 2023 έως τις 22 Μαΐου 2025, οπότε και εξέπεσε του θρόνου, με απόφαση της Ιεράς Συνόδου της Εκκλησίας της Κύπρου και μετά από καταγγελίες εναντίον του.

 Βιογραφικά στοιχεία 
Γεννήθηκε στο χωριό Μέσανα της Επαρχίας Πάφου στις 8 Δεκεμβρίου 1981.

Την περίοδο 1999-2004 φοίτησε στην Ιερατική Σχολή «Απόστολος Βαρνάβας» στη Λευκωσία, όπου ολοκλήρωσε και τους δύο κύκλους σπουδών. Μετά την αποφοίτησή του διέμεινε για ένα χρόνο στη Μητρόπολη Πάφου και προετοιμάστηκε για την εισαγωγή του στη Θεολογική Σχολή. Το 2005, έπειτα από παγκύπριες εξετάσεις εισήλθε στη Θεολογική Σχολή του Αριστοτέλειου Πανεπιστημίου Θεσσαλονίκης, στο Τμήμα Ποιμαντικής και Κοινωνικής Θεολογίας, όπου σπούδασε με υποτροφία της Μητρόπολης Πάφου.

Στις 2 Αυγούστου 2008 χειροτονήθηκε διάκονος από τον Μητροπολίτη Πάφου Γεώργιο, λαμβάνοντας το όνομα Τυχικός. Το ίδιο έτος υπηρέτησε ως διάκονος στη Θεσσαλονίκη στον Ιερό Ναό Παναγίας Δέξιας, ενώ συμμετείχε και στις λειτουργίες στον Ναό της Αγίας Τριάδος της Θεολογικής Σχολής. Το 2009 αποφοίτησε από τη Θεολογική Σχολή του ΑΠΘ και επέστρεψε στην Κύπρο.

Στις 2 Φεβρουαρίου 2010 χειροτονήθηκε πρεσβύτερος από τον Μητροπολίτη Πάφου Γεώργιο και προχειρίσθηκε σε αρχιμανδρίτη της Ιεράς Μητρόπολης Πάφου, εκτελώντας και χρέη πρωτοσυγκέλλου, ενώ ανέλαβε ως ιεροκήρυκας της Μητρόπολης σε όλη την Μητροπολιτική Περιφέρεια Πάφου. 

Τον Μάιο του 2012 μετέβη στο Λονδίνο και στο Μπρίστολ για μεταπτυχιακές σπουδές και εκμάθηση της αγγλικής γλώσσας. Παράλληλα υπηρέτησε ως ιερατικός προϊστάμενος στην Ελληνορθόδοξη κοινότητα, στον Ιερό Ναό Αποστόλου Ανδρέα στο Γουέστον Σούπερ Μερ.

Τον Σεπτέμβριο του 2014 επέστρεψε στα καθήκοντά του στην Μητρόπολη Πάφου και τον ίδιο μήνα εισήλθε, παράλληλα, ως μεταπτυχιακός φοιτητής στο Τμήμα Θεολογίας του Πανεπιστημίου Νεάπολις Πάφου. Με διπλωματική του διατριβή, με θέμα «Απόστολοι και διάδοχοί τους στην Μητροπολιτική Περιφέρεια Πάφου», πήρε με άριστα το μεταπτυχιακό το 2016. Το ίδιο έτος εισήλθε στο Μεταπτυχιακό Ιστορίας του ίδιου Πανεπιστημίου.

Τον Μάρτιο του 2021 ανέλαβε και επίσημα τα καθήκοντα πρωτοσύγκελλου της Ιεράς Μητρόπολης Πάφου, θέση την οποία κατείχε έως την εκλογή του σε μητροπολίτη Πάφου.

Εκλογή σε Μητροπολίτη Πάφου, παύση και αργία
Στις 23 Φεβρουαρίου 2023, με απόφαση της Ιεράς Συνόδου της Εκκλησίας της Κύπρου, εξελέγη Μητροπολίτης Πάφου με 15 από τις 16 ψήφους. Χειροτονήθηκε επίσκοπος στις 12 Μαρτίου στον Ιερό Ναό Αποστόλου Βαρνάβα Λευκωσίας.

Στις 22 Μαΐου 2025 η Ιερά Σύνοδος της Εκκλησίας της Κύπρου αποφάσισε την παύση του από την θέση του μητροπολίτη λόγω σοβαρών παραπτωμάτων. Στην απόφαση αναφέρεται ότι παραμένει μέλος της Ιεράς Συνόδου. Στις 5 Ιουνίου, ο Μητροπολίτης Τυχικός κατέθεσε αίτηση εκκλήτου (έφεσης) στο Οικουμενικό Πατριαρχείο, η Αγία και Ιερά Σύνοδος του οποίου επικύρωσε ομόφωνα την συνοδική απόφαση της Εκκλησίας της Κύπρου στις 17 Οκτωβρίου. Σε δήλωσή του ο ίδιος, ευχαρίστησε τον Οικουμενικό Πατριάρχη Βαρθολομαίο και τα μέλη της Αγίας και Ιεράς Σύνοδου που τον άκουσαν, επαναλαμβάνοντας ότι καταδικάζει την αποτείχιση.

Κλήθηκε από την Ιερά Σύνοδο της Εκκλησίας της Κύπρου να υπογράψει ομολογία πίστεως που καταδικάζει την αποτείχιση και αναγνωρίζει όλες τις Οικουμενικές Συνόδους, περιλαμβανομένης και της Συνόδου της Ορθόδοξης Εκκλησίας (Κρήτη 2016), αλλά αυτός προσέφυγε στη δικαιοσύνη με αίτημα την τοποθέτησή του εκ νέου στον Μητροπολιτικό θρόνο της Πάφου. Κατόπιν αυτού, στις 8 Ιανουαρίου 2026 η Ιερά Σύνοδος της Εκκλησίας της Κύπρου τον έθεσε σε επ'αόριστο αργία μέχρι την πλήρη αποδοχή των όρων που του ετέθησαν.

 Παραπομπές 

Τυχικος